
Kantonalni sud u Bihaću u vijeću sastavljenom od sudija ovog suda Gorana Majanovića kao predsjednika vijeća, Edite Rekić Midžić i Adisa Abdića kao članova vijeća, u pravnoj stvari tužitelja R. …, ul. Z. od B. b.b. S., kojeg zastupa punomoćnik Femil Čurt, advokat iz Sarajeva, protiv tužene M. (H.) I. iz B. O., V. b.b. koju zastupaju punomoćnici ZAK Sanil Hasić i Amel Šabić, advokati iz Bosanske Krupe, radi isplate duga, v.s. 43.231,35 KM, odlučujući o žalbi tužitelja izjavljenoj protiv presude Općinskog suda u Bosanskoj Krupi broj 18 0 P 059547 24 P od 06.10.2025. godine, u sjednici vijeća koja je održana dana 04.03.2026. godine donio je
P R E S U D U
Žalba se odbija kao neosnovana, a prvostepena presuda potvrđuje.
Odbija se zahtjev tužitelja za nadoknadu troška za sastav žalbe u iznosu 3.538,08 KM, uvećan po osnovu sudske takse prema odluci suda.
O b r a z l o ž e nj e:


Presudom Općinskog suda u Bosanskoj Krupi broj 18 0 P 059547 24 P od 06.10.2025. godine odbijen je kao neosnovan tužbeni zahtjev da tužena izmiri dospjelo novčano potraživanje tužitelju u iznosu od 43.231,35 KM, sa zateznom kamatom u skladu sa Zakonom o visini stope zatezne kamate, počevši od podnošenja tužbe do konačne isplate, uključujući troškove postupka u iznosu 7.013,78 KM, sve u roku od 30 dana od donošenja presude. Istom presudom obavezan je tužitelj da tuženoj nadoknadi troškove parničnog postupka u iznosu od 4.176,00 KM, u roku od 30 dana od donošenja presude.

Protiv označene presude žalbu je izjavio tužitelj, iz obrazloženja proizlazi da presudu pobija u cijelosti. Navodi da je sud propustio cijeniti dokaze, savjesno i brižljivo svaki dokaz posebno i sve dokaze zajedno, da je neosnovano na pripremnom ročištu odbijen prijedlog tužitelja da se provede vještačenje po vještaku medicinske struke na predložene okolnosti, u pogledu utvrđenja zdravstvenog stanja prednika tuženih u trenutku zaključenja predmetnih ugovora o kreditu, odnosno kreditne kartice te uzročno posljedičnoj vezi između hroničnih oboljenja i smrti prednika tužene, koji prijedlog je sud odbio, smatrajući da se ne radi o odlučnim činjenicama, koji zaključak je neosnovan, da od zdravstvenog stanja u vrijeme zaključenja ugovora zavisi da li su osnovane i zakonite odluke osiguravajućeg društva kojim su odbijeni zahtjevi tužene za isplatu osigurane svote i da je navedenim sud učinio povredu postupka iz člana 7, 8 i 123 ZPP FBiH, da je time tužitelj onemogućen da dokazuje činjenice u pogledu istinitosti izjave prednika tužene prilikom zaključenja ponude/certifikata za osiguranje sa osiguravajućim društvom te se tužitelj poziva na sudsku praksu u određenom predmetu, da je prvostepeni sud pogrešno zaključio da je tužitelj imao mogućnost da provjeri zdravstveno stanje prednika tužene prije zaključenja police jer je tu mogućnost imalo isključivo osiguravajuće društvo, polisa osiguranja neovisno što je vinkulirana u korist tužitelja, da je teoretski moguće da osiguravajuće društvo nije provjerilo zdravstveno stanje prednika tužene, da se to ne može staviti na teret tužitelju jer nema mehanizma da provjeri vjerodostojnost izjave prednika tužene o njegovom zdravstvenom stanju, da se osiguravajuće društvo uzdalo u savjesnost i poštenje prednika tužene prilikom zaključenja ponude/certifikata za osiguranje, koji je u ponudi naveo da je dobrog zdravstvenog stanja i da mu nije dijagnosticirano nijedno od teških oboljenja. Žalitelj ističe da je na strani 5. u zadnjem pasusu utvrđenje prvostepenog suda da prednik tužene nije umro od ijedne teške bolesti paušalno jer se na ove okolnosti nisu izvodili dokazi, da su ovi navodi kontradiktorni sa obrazloženjem u dijelu odbijanja prijedloga da se provede medicinsko vještačenje. Žalitelj ukazuje da je prvostepeni sud utvrdio da je polisa vinkulirana u korist tužitelja, iz koje se može naplatiti od osiguravajućeg društva za preostale neplaćene anuitete, za sve ugovore, da je u navedenom dijelu pogrešno primijenjeno materijalno pravo, da dug treba da isplati osiguravajuće društvo, da je tužitelj imao pravo, ali ne i obavezu da sudskim putem od osiguravajućeg društva potražuje isplatu duga po predmetnim ugovorima jer je polisa osiguranja samo jedan od instrumenata obezbjeđenja ugovora o kreditu, da je osiguravajuće društvo osnovano odbilo isplatiti osiguranu svotu iz razloga što je osigurani slučaj nastupio u vrijeme zaključenja ponude za osiguranje, da u skladu sa tim osiguravajuće društvo nije u obavezi da isplati osiguranu svotu, u situaciji kada tužitelj svoje potraživanje nije naplatio od osiguravajućeg društva, da tužena nasljednica primjenom člana 172. stav 1. ZON FBiH odgovara za dugove ostavioca do visine vrijednosti naslijeđene imovine, da ZOO FBiH nije propisana obaveza onoga u čiju korist je polisa vinkulirana da sudskim putem od osiguravajućeg društva potražuje isplatu novčanog potraživanja te se žalitelj poziva na stav sudske prakse u određenom predmetu, da je osiguravajuće društvo izvršilo povrat uplaćene premije, obzirom da je odbilo zahtjev za isplatu osiguranog slučaja, da je na strani tužene došlo do neosnovanog bogaćenja.

Odgovor na žalbu nije podnesen.

Žalba je neosnovana.

Ovaj sud je ispitao prvostepenu presudu u granicama žalbenih razloga i po službenoj dužnosti, a odlučeno je kao u izreci presude, zbog slijedećeg: 

Prvostepeni sud je utvrdio:

-da su tužitelj i prednik tužene I. M. kao korisnik kredita zaključili ugovor broj … o nenamjenskom kreditu dana 04.03.2020. godine, za kredit u iznosu od 50.000,00 KM, sa rokom otplate 60 mjeseci, kamatnom stopom 5,39%, da ukupan iznos (glavnica+kamata+naknade+troškovi) koje korisnik treba da plati iznosi 58.526,28 KM, da je kao sredstvo obezbjeđenja kredita ugovorena polisa riziko osiguranja u slučaju smrti, vinkulirana u korist banke, kojom se obezbjeđuje glavnica kredita koja se utvrđuje na dan smrti,
 
-da je korisnik kredita potpisao ponudu za osiguranje kredita dana 05.03.2020. godine sa Uniqa osiguranjem, radi osiguranja za slučaj smrti ugovora o kreditu broj … na iznos glavnice 50.000,00 KM, sa ratom kredita 952,52 KM i periodom osiguranja od 05.03.2020. godine do 05.03.2025. godine, premijom osiguranja 901,79 KM kojoj polisi osiguranja su sastavni dio Posebni uslovi, na kojoj je naznačeno da potpis na ponudi vrijedi kao i potpis na polisi osiguranja, da je ugovoreno da su prava vinkulirana u korist tužitelja te da je I.M. suglasan da se na zahtjev osiguranja mogu dostaviti svi dokumenti ili informacije o njegovom zdravstvenom stanju od trećih lica (bolnice, ljekara, ustanova),

-da je na osnovu ugovora broj … od 05.03.2020. godine tužitelj odobrio I. M. korištenje kreditne kartice pod uslovima propisanim ugovorom, sa limitom od 1.000,00 KM,

-da iz saglasnosti za osiguranje od 09.07.2020. godine proizlazi da je prednik tužene sa Uniqa osiguranjem zaključio polisu osiguranja od 09.07.2020. godine, radi osiguranja kreditne kartice za kartično plaćanje za račun broj …, za rizik smrti uslijed bilo kojeg razloga, do limita svojih potraživanja, koje osiguranje traje permanentno do raskida ugovora, sa limitom pokrića po štetnom događaju 1.000,00 KM, odnosno ukupno u obračunskom periodu od 12 mjeseci 2.000,00 KM, da su prava vinkulirana u korist tužitelja te da je korisnik kreditne kartice suglasan da se na zahtjev osiguranja mogu dostaviti na uvid sva dokumentacija ili informacije u vezi njegovog zdravlja, uključujući i prikupljanje informacija od trećih osoba (ljekara, bolnice, druge zdravstvene ustanove, itd.), koje smatra neophodnim za procjenu pod kojim uslovima će ugovor o osiguranju biti zaključen, izmijenjen ili obnovljen, kao i rješavanje zahtjeva za naknadama proizišlim iz takvih ugovora, bez obzira da li se radi o postojećim ili prethodnim bolestima, poremećajima ili povredama koje su posljedice nezgode,

-da su tužitelj i prednik tužene zaključili ugovor broj … dana 21.03.2016. godine o korištenju kreditne kartice, kojom je tužitelj odobrio korištenje iste pod uslovima propisanim ugovorom, sa odobrenim limitom 500,00 KM,

-da iz saglasnosti za osiguranje od 07.04.2016. godine proizlazi da je prednik tužene sa U. osiguranjem zaključio polisu osiguranja isti dan, radi osiguranja kreditne kartice za kartično plaćanje za račun …, za rizik smrti uslijed bilo kojeg razloga R. … do limita svojih potraživanja, koje osiguranje traje permanentno do raskida ugovora, sa limitom pokrića po štetnom događaju 250,00 KM, ukupnom obračunskom periodu od 12 mjeseci 500,00 KM, da su prava vinkulirana u korist tužitelja i da je prednik tužene suglasan da se na zahtjev osiguranja mogu dostaviti svi dokumenti ili informacije o njegovom zdravstvenom stanju od trećih lica (bolnice, ljekara, ustanova),

-da iz nalaza i mišljenja vještaka financijske struke Eljazović Merime iz Bosanske Krupe proizlazi da na dan 07.04.2025. godine dug po ugovoru o kreditu broj…….iznosi 466,25 KM, dug po ugovoru broj … iznosi 945,18 KM, dug po ugovoru broj … glavnica iznosi 39.339,92 KM,

-da je I. M. preminuo, što među strankama nije sporno,

-cijeneći navedeno prvostepeni sud je zaključio da dug po osnovu kredita i po označenim karticama treba da isplati osiguravajuća kuća, sa kojom su zaključeni ugovori o osiguranju, u konkretnom slučaju U. osiguranje, da se ne mogu prihvatiti navodi tužitelja da je tužba podnesena protiv nasljednika jer je osiguranje odbilo isplatiti osiguranu sumu banci, da je članom 13. Posebnih uslova za grupno osiguranje propisano da se osiguranim slučajem smatra smrt osiguranika uslijed bolesti, da je odredbama člana 14. propisano ako tokom trajanja osiguranja nastupi osigurani slučaj-smrti osiguranika, osiguravač se obavezuje da će isplatiti ugovoreni iznos naknade, koja odgovora iznosu nedospjele glavnice kredita utvrđene na dan kada je osigurani slučaj nastupio, da je osiguravajuća kuća sa kojom je zaključen ugovor imala mogućnost utvrditi zdravstveno stanje osiguranika, da se osiguranje ne može jednostrano pozivati da je ugovor o osiguranju ništav, već da ništavost mora utvrditi sud, što u konkretnom predmetu nije slučaj, da je neosnovan prigovor tužitelja da je prednik tužene bolovao od bolesti, zbog kojih je nastupio osigurani slučaj jer je prednik tužene dao ovlaštenje i dopuštenje osiguranju da prije potpisivanja polise može provjeriti njegovo zdravstveno stanje kod bolnica i drugih ustanova,

-da za dug po partiji … u iznosu od 2.480,00 KM tužitelj nije dokazao da je sa prednikom tužene zaključio ugovor i da je nejasan pravni osnov za ovo potraživanje, da je zato u ovom dijelu odbijen tužbeni zahtjev, a presuda se inače posebno i ne pobija žalbom u ovom dijelu.
Odredbama člana 897. ZOO ugovorom o osiguranju obavezuje se ugovarač osiguranja da, na načelima uzajamnosti i solidarnosti, udružuje određeni iznos u zajednici osiguranja, odnosno zajednici rizika (osiguravač), a zajednica se obavezuje da, ako se desi događaj koji predstavlja osigurani slučaj, isplati osiguraniku ili nekom trećem licu naknadu, odnosno ugovorenu svotu ili učini nešto drugo.
Prema odredbama člana 938. stav 1. ZOO poslije nastupanja osiguranog slučaja založna prava i ostala prava koja su ranije postojala na osiguranoj stvari imaju za predmet dugovanu naknadu kako u slučaju sopstvene stvari tako i u slučaju osiguranja tuđe stvari zbog obaveze njihovog čuvanja i vraćanja, te osiguravač ne može isplatiti naknadu osiguraniku bez saglasnosti nosilaca tih prava. Prema stavu 2. istog zakonskog člana ova lica mogu zahtijevati neposredno od osiguravača da u granicama svote osiguranja i prema zakonskom redu isplati njihovo potraživanje. 
Vinkulacija police osiguranja u korist banke je jedan od oblika osiguranja potraživanja temeljem odobrenih kredita. Vinkulacija je izjava osiguranika odnosno korisnika osiguranja kojom se daje uputa osiguravaču da se, po nastanku osiguranog slučaja, naknadu ima djelimično odnosno u cijelosti isplatiti vinkulantu, ili da se ta naknada bez prethodnog pristanka vinkulanta ne može isplatiti osiguraniku odnosno korisniku osiguranja. Navedena izjava se daje unaprijed, prije nastanka osiguranog slučaja, i uslovno, za slučaj nastupanja osiguranog slučaja, koja se isključivo odnosi na pitanje djelimične ili potpune isplate naknade bilo direktno vinkulantu, bilo osiguraniku (korisniku osiguranja) uz prethodnu saglasnost vinkulanta. Vinkulacijom police osiguranja ne prenosi se svojstvo osiguranika, jer se ne radi o prijenosu (cesiji) ugovora (police), tako da treća osoba ne postaje korisnik osiguranja, već se radi o prenosu potraživanja iz ugovora o osiguranju. 
Odnosi nakon nastupanja osiguranog slučaja rješavaju se primjenom odredbe člana 938. ZOO. Iz sadržaja navedene zakonske odredbe proizilazi da prvenstveno založni povjerilac, odnosno osoba na koju je vinkulirana polica osiguranja, ima pravo na isplatu po polici osiguranja, a osiguravač ne može isplatiti naknadu osiguraniku bez saglasnosti nositelja založnog prava na osiguranoj stvari. U suprotnom, isplatom naknade osiguraniku prava trećih osoba bi bila povrijeđena, jer isti više ne bi mogli namiriti zalogom osigurani kredit iz vrijednosti založene stvari, koja je zbog nastanka osiguranog slučaja ili potpuno uništena ili je zbog oštećenja izgubila na vrijednosti, pa se stoga založno pravo prostire i na osiguranu sumu. Dakle, vinkulant postaje isključivi nositelj prava na isplatu osigurane sume, budući da mu je to pravo preneseno vinkulacijom police osiguranja. 
Kada je osiguranik vinkulirao policu osiguranja u korist treće osobe, tada je u slučaju nastupanja osiguranog slučaja osiguranik u sudskom postupku aktivno legitimisan tražiti isplatu od osiguravača ako ima saglasnost osobe u čiju je korist polica vinkulirana, a ukoliko takvu saglasnost ne posjeduje, tada je aktivno legitimisana osoba u čiju je korist polica vinkulirana (stav o prethodno navedenom je zauzeo Vrhovni sud FBiH u presudi broj 65 0 P 896784 25 Rev od 02.12.2025. godine).
U predmetnom ugovoru o kreditu broj … te ugovorima o korištenju kreditne kartice broj … i broj …, koje su zaključili tužitelj kao kreditor i I. M. kao korisnik kredita i označenih kreditnih kartica, u dijelu osiguranja naplate tražbina po navedenim ugovorima, ugovoreni su instrumenti osiguranja u korist banke kao kreditora i to polise osiguranja za slučaj smrti, vinkulirane (indosirane) u korist kreditora. 
Cijeneći navedeno i da među strankama nije sporno da je M. I. preminuo, proizlazi da je u konkretnom slučaju nastupio osigurani slučaj. Nastupanjem osiguranog slučaja, kako je ugovoreno odredbama ugovora o kreditu i ugovora o korištenju kreditnih kartica, vinkulant (tužitelj) je aktivno legitimisan tražiti isplatu osigurane sume od osiguravača. Pri tome, tužitelj u ovom predmetu nije dokazao da je tuženoj kao nasljednici M. I. dao suglasnost za naplatu od osiguravača osigurane sume, zbog nastupanja osiguranog slučaja. 
Neosnovani su žalbeni navodi žalitelja koji osporava odluku prvostepenog suda – rješenje od 05.03.2025. godine kojim je odbijen prijedlog tužitelja da se izvede dokaz medicinskim vještačenjem, da od zdravstvenog stanja korisnika kredita u vrijeme zaključenja ugovora zavisi da li su zakonite odluke osiguravajućeg društva kojim su odbijeni zahtjevi tužene za isplatu osigurane svote, da je žalitelj time onemogućen da dokazuje činjenice o istinitosti izjave prednika tužene prilikom zaključenja ugovora o osiguranju i da dokaže da je prednik tužene imao zdravstvene poteškoće prije zaključenja ugovora.
U parničnom postupku ne može se raspravljati i odlučivati o zakonitosti odluka osobe koja nije obuhvaćena tužbom jer bi to značilo odlučivati o određenim pravima i obavezama osobe koja ne sudjeluje u postupku, što je suprotno načeli kontradiktornosti i pravu na pravično suđenje. U ovoj parnici tužbom nije obuhvaćen osiguravač (U. osiguranje) i zato prvostepeni sud ne može odlučivati o osnovanost navoda tužitelja kojima ukazuje na pravne nedostatke ugovora o osiguranju (zbog zdravstvenog stanja korisnika kredita), zato što tužbom nije obuhvaćen osiguravač, a u takvoj situaciji, bespredmetno je izvoditi dokaz medicinskim vještačenjem na predložene okolnosti.
Ovaj sud je cijenio i ostale žalbene navode žalitelja, ali pošto isti nisu od odlučnog značaja, nije ih posebno obrazlagao (član 231 ZPP).
Cijeneći navedeno prvostepeni sud je za svoju odluku dao razloge o odlučnim činjenicama, nije učinio povrede postupka na koje ovaj sud pazi po službenoj dužnosti, pravilno je primijenio materijalno pravo, odredbe na koje se pozvao te pošto razlozi na kojima žalitelj temelji žalbu nisu osnovani, zato je ovaj sud temeljem člana 226. ZPP žalbu odbio jer je neosnovana, a potvrdio prvostepenu presudu. 
Odbijen je zahtjev žalitelja za nadoknadu troška za sastav žalbe u iznosu od 3.538,08 KM, uvećan za sudsku taksu po odluci suda, koji nije opredijeljen, jer nije uspio u žalbenom postupku sa žalbom, a odluku u ovom dijelu ovaj sud temelji na odredbama člana 397. stav 1. ZPP.

